ZAKON

O IZMJENAMA I DOPUNAMA ZAKONA   
O GARANTNOM FONDU REPUBLIKE SRPSKE

Član 1.

U Zakonu o Garantnom fondu Republike Srpske („Službeni glasnik Republike Srpske“, broj 50/10) u članu 5. poslije stava 2. dodaju se novi st. 3, 4. i 5. koji glase:

„(3) Ako je Fond garantovao dio finansijske obaveze preduzetnika iz dužničkih hartija od vrijednosti koje preduzetnik emituje u skladu sa propisima kojim se uređuje tržište hartija od vrijednosti u postupku javne ponude, korisnikom garancije i povjeriocem po obezbijeđenoj obavezi, u smislu ovog zakona, smatra se zakoniti imalac dužničke hartije od vrijednosti, odnosno platni agent za emisije dužničkih hartija od vrijednosti javnom ponudom.

(4) Poslove platnog agenta u postupcima emisije dužničkih hartija od vrijednosti za koje garantuje Fond, uključujući i preduzimanje svih radnji radi ostvarivanja prava iz dužničkih hartija od vrijednosti koje se tiču izmirenja obaveza iz garancije, obavlja Centralni registar hartija od vrijednosti a. d. Banja Luka (u daljem tekstu: Registar hartija od vrijednosti) uz saglasnost Komisije za hartije od vrijednosti Republike Srpske.

(5) Poslove iz stava 4. ovog člana Registar hartija od vrijednosti obavlja u skladu sa svojim aktima i ugovorom sa emitentom i Fondom, kao garantom emisije.“

Član 2.

Poslije člana 5. dodaje se novi član 5a. koji glasi:

„Član 5a.

(1) Fond može, pored garantovanja konkretne finansijske obaveze preduzetnika, izdavati garancije za obezbjeđenje dijela obaveza iz portfelja kredita, ugovorenih između preduzetnika i banke ili druge finansijske organizacije.

(2) Portfelj kredita iz stava 1. ovog člana obavezno ima karakteristike diversifikovanog portfelja odgovarajućeg broja kredita preduzetnika odobrenih za namjene iz člana 2. ovog zakona i sa rokom dužim od 12 mjeseci i koji ne služe za otplatu njihovih ranije odobrenih negarantovanih kredita kod iste banke ili druge finansijske organizacije.

(3) U slučaju garantovanja obezbjeđenja dijela obaveza iz portfelja kredita, Fond može garantovati pokriće kreditnog rizika najviše do 25% izloženosti riziku na nivou portfelja.

(4) Fond utvrđuje kriterijume kvalifikovanosti preduzetnika, kriterijume kredita iz portfelja i druge uslove garantovanja kreditnog portfelja.

(5) Fond će u roku od 90 dana od dana stupanja na snagu ovog zakona donijeti akt iz stava 4. ovog člana.“

Član 3.

U članu 6. u stavu 1. poslije riječi: „finansiranje“ brišu se riječi: „trgovinske djelatnosti koja je pretežno bazirana na uvoznim proizvodima,“.

Poslije stava 2. dodaju se novi st. 3. i 4. koji glase:

„(3) Izuzetno od stava 2. ovog člana, Fond može izdavati garancije za kredite koji služe za otplatu ranije odobrenih negarantovanih kredita i finansijskih obaveza preduzetnika kod iste banke ili druge finansijske organizacije, samo ako je promjena uslova prvobitnog ugovora uzrokovana tekućim potrebama preduzetnika, a ne njegovim finansijskim poteškoćama, i ako su naknadno dogovoreni uslovi kreditiranja za njega povoljniji u odnosu na prvobitno ugovorene.

(4) Ispunjenost uslova iz stava 3. ovog člana Fond cijeni u skladu sa propisima Agencije za bankarstvo Republike Srpske kojima se uređuje upravljanje kreditnim rizikom.“

Član 4.

U članu 16. poslije stava 1. dodaje se novi stav 2. koji glasi:

„(2) Izuzetno od stava 1. ovog člana, Fond može izdati garancije najviše do 70% iznosa odobrenog kredita ili druge finansijske obaveze koje je preduzetniku odobrila banka ili druga finansijska organizacija, uz prethodno odobrenje nadzornog odbora Fonda u skladu sa Statutom Fonda.“

Dosadašnji st. 2. i 3. postaju st. 3. i 4.

Član 5.

U članu 24. u stavu 2. riječi: „za tromjesečni period“ zamjenjuju se riječima: „na način određen ugovorom“.

Član 6.

Ovaj zakon stupa na snagu osmog dana od dana objavljivanja u „Službenom glasniku Republike Srpske”.

Broj: 02/1-021-1239/19 PREDSJEDNIK

Datum: 6. decembra 2019. godine NARODNE SKUPŠTINE

Nedeljko Čubrilović